KOMMISSIONENS AFGØRELSE af 20. marts 1998 om afslutning af antidumpingproceduren vedrørende importen af wolframtrioxid og wolframsyre med oprindelse i Folkerepublikken Kina (98/230/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 (1) af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, ændret ved forordning (EF) nr. 2331/96 (2), særlig artikel 9, stk. 2,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Ved Rådets forordning (EØF) nr. 2736/90 (3) indførtes der en endelig antidumpingtold på 35 % på importen af wolframtrioxid og wolframsyre med oprindelse i Folkerepublikken Kina. Ved afgørelse 90/479/EØF (4) godtog Kommissionen tilsagn, som to af de største eksportører afgav vedrørende den vare, der var omfattet af foranstaltninger.

(2) Efter at de to kinesiske eksportører havde trukket deres tilsagn tilbage, indførte Kommissionen ved forordning (EF) nr. 2286/94 (5) en midlertidig antidumpingtold på den pågældende vare.

(3) Ved forordning (EF) nr. 610/95 (6) ændrede Rådet forordning (EØF) nr. 2736/90 og indførte en endelig antidumpingtold på 35 % på importen af wolframtrioxid og wolframsyre.

B. FORNYET UNDERSØGELSE

(4) Efter offentliggørelsen i februar 1995 af en meddelelse om det forestående ophør af gældende foranstaltninger (7) anmodede Eurometaux, der repræsenterer samtlige EF-producenter af den pågældende vare, om en fornyet undersøgelse af disse foranstaltninger. Anmodningen indeholdt beviser for dumping af den pågældende vare med oprindelse i Folkerepublikken Kina og for, at der sandsynligvis igen ville blive forvoldt væsentlig skade, hvis gældende foranstaltninger bortfaldt. Disse beviser ansås for tilstrækkelige til at begrunde iværksættelsen af en fornyet undersøgelse.

(5) Den 21. september 1995 offentliggjorde Kommissionen en meddelelse i De Europæiske Fællesskabers Tidende (8) om indledning af en fornyet undersøgelse af forordning (EØF) nr. 2736/90. Denne fornyede undersøgelse indledtes i henhold til artikel 11, stk. 2, i forordning (EF) nr. 3283/94 (9), som i løbet af undersøgelsen afløstes af forordning (EF) nr. 384/96 (i det følgende benævnt »grundforordningen«).

(6) Kommissionen underrettede officielt de producenter/eksportører og importører, som den vidste var berørt af sagen, samt repræsentanterne for eksportlandet og EF-producenterne om indledningen af den fornyede undersøgelse, og den gav de direkte berørte parter lejlighed til at tilkendegive deres synspunkter skriftligt og til at anmode om at blive hørt inden for den frist, der var anført i ovennævnte meddelelse.

(7) EF-producenterne, de pågældende producenter/eksportører og nogle importører, som også var brugere af den pågældende vare, tilkendegav deres synspunkter skriftligt og indrømmedes en høring.

(8) Kommissionen indhentede og efterprøvede alle de oplysninger, som den anså for nødvendige for at gennemføre undersøgelsen, og aflagde kontrolbesøg hos følgende selskaber:

a) EF-producenter

- Wolfram Bergbau und Huttengesellschaft mbH, St Peter, Østrig

- H. C. Starck GmbH & Co. KG, Goslar, Tyskland

- Eurotungstène Poudres, Grenoble, Frankrig.

b) Importører/brugere i Fællesskabet

- AB Sandvik Hard Materials, Sverige

- Seco Tools AB, Sverige

- Cerametal, Luxembourg.

c) Uafhængig importør

- Minmetals North-Europe AB, Sverige.

d) Producent i referencelandet

- Metek Metal Technology Ltd, Israel.

(9) Dumpingundersøgelsen omfattede perioden fra den 1. oktober 1994 til den 30. september 1995 (i det følgende benævnt »undersøgelsesperioden«). Undersøgelsen af spørgsmålet om den forvoldte skade omfattede perioden fra 1991 til udgangen af undersøgelsesperioden.

(10) Nærværende fornyede undersøgelse kunne ikke afsluttes inden for den normale frist på et år, der er fastsat i artikel 11, stk. 5, i grundforordningen, som følge af de komplicerede forhold, der skulle undersøges, og især vanskelighederne i forbindelse med at indhente pålidelige oplysninger om et egnet referenceland. Endvidere indledtes der samtidig med nærværende undersøgelse to andre undersøgelser vedrørende wolframprodukter, nemlig dels wolframmalm og koncentrater deraf, dels wolframcarbid og sammensmeltet wolframcarbid, og undersøgelserne måtte gennemføres sideløbende (10) i betragtning af forbindelserne mellem disse produkter i produktionskæden for wolfram. Endelig blev der fremlagt oplysninger om den videre udvikling på wolframmarkedet på et sent tidspunkt i undersøgelsesforløbet.

C. DEN PÅGÆLDENDE VARE OG SAMME VARE

1. Den pågældende vare

(11) Den vare, der er omfattet af nærværende fornyede undersøgelse, er den samme som den, der er omfattet af forordning (EØF) nr. 2736/90, og som henhører under KN-kode 2825 90 40.

Den pågældende vare er wolframtrioxid og wolframsyre:

- Wolframtrioxid (blåt eller gult pulver) er en forbindelse af wolfram og oxygen (WO3), der sædvanligvis fremstilles ved varmebehandling (calcinering) af ammoniumparawolframat (APT) eller ved genanvendelse af forskellige former for skrot med wolframindhold.

- Wolframsyre er en forbindelse af wolfram, hydrogen og oxygen (H2WO4), som fremstilles enten ved udfældning af en natrium-wolframopløsning eller ved dekomponering af calciumwolframat. Varen markedsføres enten i ubearbejdet stand eller efter varmedekomponering i form af wolframtrioxid af industrikvalitet.

Wolframtrioxid og wolframsyre er mellemprodukter eller råmaterialer, der fortrinsvis anvendes til fremstilling af andre produkter i produktionskæden for fremstilling af produkter med indhold af wolfram, om end visse typer direkte kan anvendes til begrænsede anvendelsesformål i den keramiske industri. Varerne har næsten samme kemiske egenskaber og er næsten identiske i henseende til wolframindhold, og der er efter en mindre særlig forarbejdning ingen væsentlige forskelle hvad angår deres industrielle anvendelsesformål. Som det var tilfældet i den tidligere undersøgelse, anses wolframtrioxid og wolframsyre følgelig i den foreliggende undersøgelse for at være en og samme vare (i det følgende benævnt »oxid/syre«).

2. Samme vare

(12) Som fastslået i den oprindelige undersøgelse anses oxid/syre, der eksporteres fra Folkerepublikken Kina, og oxid/syre, der fremstilles og sælges af EF-producenterne og af producenterne i referencelandet for at være samme vare, jf. definitionen i artikel 1, stk. 4, i grundforordningen, fordi de i det væsentlige har samme fysiske, kemiske og tekniske egenskaber og endelige anvendelsesformål.

D. DUMPING

1. Normal værdi

1.1. Valg af referenceland

(13) Eftersom Folkerepublikken Kina ikke er et land med markedsøkonomi, måtte den normale værdi fastsættes på grundlag af oplysninger indhentet i et land med markedsøkonomi. Anmodende part havde med henblik herpå foreslået Sydkorea. I meddelelsen om indledning af proceduren anførtes det følgelig, at det påtænktes at anvende dette land som referenceland. Selv om Kommissionen udfoldede betydelige bestræbelser for at opnå tilsagn om samarbejde fra de pågældende koreanske producenters side, var de ikke rede til at medvirke i den fornyede undersøgelse.

(14) Klagende parter foreslog som et alternativ at anvende Amerikas Forenede Stater som referenceland. Af flere amerikanske producenter, som Kommissionen i den forbindelse rettede henvendelse til, var imidlertid kun et selskab, Teledyne Advanced Materials, rede til at meddele visse generelle oplysninger.

Af en gennemgang af de oplysninger, som dette selskab meddelte, fremgik det dog, at det i undersøgelsesperioden hovedsagelig havde købt oxid/syre af kinesisk og russisk oprindelse og kun fremstillede ubetydelige mængder oxid/syre ved calcinering af ammoniumparawolframat »APT« (dvs. det umiddelbart foregående led i produktionskæden) til eget internt forbrug; endvidere solgte selskabet hverken oxid/syre på hjemmemarkedet eller på eksportmarkedet.

Det viste sig desuden, at de øvrige amerikanske producenter var i samme situation; der sælges således intet amerikansk fremstillet oxid/syre på det åbne hjemmemarked, og der eksporteres ikke betydelige mængder amerikansk fremstillet oxid/syre, da varen anses for at være et mellemprodukt, der udelukkende er bestemt til internt forbrug til fremstilling af wolframprodukter i følgende led i produktionskæden.

Amerikas Forenede Stater ansås følgelig ikke for at være et egnet referenceland med henblik på denne undersøgelse.

(15) Kommissionen udfoldede derfor betydelige bestræbelser for at kontakte andre selskaber i en række andre umiddelbart egnede referencelande for at sikre et samarbejde, især fra producenter i Canada, Japan og Israel.

(16) Af de forskellige producenter, der rettedes henvendelse til, gav kun en producent af oxid/syre, Metek Metal Technology Ltd (i det følgende benævnt »Metek«), Israel, tilsagn om at medvirke i denne fornyede undersøgelse. Israel ansås for at være et passende valg af referenceland på baggrund af følgende:

- Den oxid/syre, der fremstilledes i Israel, havde samme egenskaber som den, der fremstilledes af de samarbejdsvillige kinesiske producenter/eksportører.

- Den samarbejdsvillige israelske producents produktionsproces for oxid/syre er baseret på calcinering af APT eller oparbejdning af forskellige former for skrot med wolframindhold. Den israelske produktionsproces er mage til den, der anvendes af de samarbejdsvillige kinesiske producenter/eksportører, og den er moderne og effektiv.

- Hvad angår forsyninger havde Metek uhindret adgang til råmaterialer til fremstillingen af den pågældende vare, nemlig APT og skrot med wolframindhold, der indkøbtes til verdensmarkedspriser i undersøgelsesperioden fra leverandører i Folkerepublikken Kina og Rusland (APT) eller fra leverandører i Europa og USA (skrot).

- Den pågældende israelske producents produktion af oxid/syre var tilstrækkelig til at sikre rimelige produktionsomkostninger i sammenligning med den kinesiske vare.

- Endelig er det israelske oxid/syre-marked åbent og præget af konkurrence, fordi import af den pågældende vare er undtaget fra told og andre importrestriktioner, og importen er betydelig.

På grundlag af ovenstående og i overensstemmelse med artikel 2, stk. 7, i grundforordningen ansås Israel følgelig for at være et hensigtsmæssigt og ikke urimeligt valg af referenceland med henblik på at fastsætte den normale værdi for den pågældende vare.

(17) Hverken de kinesiske producenter/eksportører, de kinesiske myndigheder eller andre berørte parter rejste indvendinger mod valget af Israel som referenceland.

1.2. Beregnet normal værdi

(18) Da Folkerepublikken Kina ikke er et land med markedsøkonomi, måtte den normale værdi for den kinesiske eksport fastsættes i overensstemmelse med artikel 2, stk. 7, i grundforordningen på grundlag af situationen i Israel, der var valgt som referenceland. Eftersom den samarbejdsvillige israelske producent hovedsagelig fremstillede den pågældende vare til eget forbrug i forbindelse med fremstillingen af wolframmetalpulver ved siden af en mindre eksportorienteret produktion, ansås det rimeligste grundlag for fastsættelsen af den normale værdi at være en beregnet værdi, som fastsattes ved sammenlægning af produktionsomkostningerne (dvs. fremstillingsomkostninger plus salgs- og administrationsomkostninger og andre generalomkostninger, i det følgende benævnt »SA& G«) og en rimelig margen til dækning af fortjeneste.

(19) Fremstillingsomkostningerne beregnedes ved sammenlægning af alle omkostninger, både faste og variable, til materialer og fremstilling i oprindelseslandet. Da der ikke særligt for oxid/syre forelå SA& G for andre producenter/eksportører i oprindelseslandet, beregnedes de i overensstemmelse med artikel 2, stk. 6, litra b), i grundforordningen på grundlag af Meteks SA& G på hjemmemarkedet ved salg i undersøgelsesperioden af wolframmetalpulver, dvs. samme generelle kategori af varer.

Fortjenstmargenen beregnedes på samme grundlag. Den margen, der fastsattes, lå på linje med den, der benyttedes i den oprindelige undersøgelse.

2. Eksportpriser

(20) Kommissionen modtog omfattende oplysninger om eksportpriser fra to kinesiske producenter/eksportører og fire importører. Oplysningerne omfattede næsten hele den kinesiske eksport af oxid/syre til Fællesskabet i undersøgelsesperioden, hvilket bekræftedes af Eurostat-tallene.

For de kinesiske varer, der solgtes direkte til eksport til uafhængige kunder i Fællesskabet, fastsattes eksportpriserne i overensstemmelse med artikel 2, stk. 8, i grundforordningen på grundlag af de priser, der faktisk var betalt eller skulle betales for den pågældende vare. For den kinesiske eksport, der fandt sted via et med eksportørerne forbundet selskab (Minmetals North-Europe AB), og som omfattede hovedparten af den kinesiske eksport, beregnedes eksportpriserne i overensstemmelse med artikel 2, stk. 9, i grundforordningen på grundlag af videresalgspriserne til den første uafhængige kunde i Fællesskabet. Der blev foretaget en justering for alle omkostninger, herunder told og afgifter, der påløb mellem indførsel og videresalg, og for fortjeneste. Fortjenstmargenen fastsattes på grundlag af oplysninger, der indhentedes fra tre uafhængige importører i samme forretningssektor.

3. Sammenligning

(21) I overensstemmelse med artikel 2, stk. 11, i grundforordningen sammenlignedes den normale værdi beregnet som et vejet gennemsnit med det vejede gennemsnit af eksportpriserne, fob kinesisk grænse og i samme handelsled.

For at sikre en rimelig sammenligning blev der i overensstemmelse med artikel 2, stk. 10, i grundforordningen i form af justeringer taget behørigt hensyn til forskelle, der angiveligt og påviseligt påvirkede prisernes sammenlignelighed, såsom transport-, forsikrings-, kredit- og håndteringsomkostninger og dermed forbundne omkostninger.

4. Dumpingmargen

(22) Det fremgik af ovennævnte sammenligning, at der fandt dumping sted, og at dumpingmargenen var lig med forskellen mellem den normale værdi og eksportprisen.

Udtrykt i procent af prisen, frit Fællesskabets grænse, ufortoldet, udgør dumpingmargenen 5,6 %.

E. FÆLLESSKABETS INTERESSER

(23) De kinesiske eksportører og nogle brugere i Fællesskabet fremførte flere påstande vedrørende definitionen af den pågældende erhvervsgren i Fællesskabet og den status, der kunne tillægges de producenter, som tilslutter sig anmodningen om en fornyet undersøgelse.

(24) De kinesiske eksportører anførte, at et af de selskaber, der tilslutter sig anmodningen om en fornyet undersøgelse, købte betydelige mængder af dumpingvarerne, og det burde derfor i overensstemmelse med artikel 4, stk. 1, litra a), i grundforordningen holdes uden for definitionen af erhvervsgren i Fællesskabet.

På grundlag af undersøgelsen er det imidlertid bekræftet, at den pågældende producent ikke importerede oxid/syre af kinesisk oprindelse i den betragtede periode. Påstanden afvistes derfor.

(25) De kinesiske eksportører gjorde også gældende, at et af de selskaber, der tilslutter sig anmodningen om en fornyet undersøgelse, var forretningsmæssigt forbundet med en importør af kinesisk oxid/syre, og det burde derfor i overensstemmelse med artikel 4, stk. l, litra a), og stk. 2, i grundforordningen holdes uden for definitionen af erhvervsgren i Fællesskabet med henblik på den foreliggende undersøgelse.

På grundlag af undersøgelsen bekræftedes det, at selv om de pågældende to selskaber var forretningsmæssigt forbundne, havde de modstridende interesser med hensyn til indførelsen af antidumpingforanstaltninger. Det ene selskab fremstillede oxid/syre, medens det andet importerede den pågældende vare. Det konstateredes, at de to selskaber handlede selvstændigt ved fastlæggelse og gennemførelse af deres forretningsstrategi. Det konkluderedes derfor, at forbindelsen ikke indvirkede på den pågældende EF-producents optræden eller fordrejede dennes analyse af den økonomiske situation for så vidt angår den pågældende vare. Nævnte producent blev derfor ikke holdt uden for definitionen af erhvervsgren i Fællesskabet.

(26) I anmodningen om fornyet undersøgelse anførtes det, at de producenter, der tilslutter sig anmodningen, tegnede sig for 100 % af produktionen af oxid/syre beregnet til salg på det åbne marked, hvorfor de udgjorde hele den pågældende erhvervsgren i Fællesskabet, jf. artikel 5, stk. 4, i grundforordningen.

Denne påstand anfægtedes af en række integrerede producenter af wolfram-slutprodukter i Fællesskabet (producenter af værktøj og hårde metaller), som fremstillede små mængder af oxid/syre ved calcinering af APT udelukkende til internt forbrug. De gjorde specielt gældende, at hvorvidt de producenter, der tilslutter sig anmodningen om fornyet undersøgelse, var repræsentative, burde vurderes på grundlag af den samlede produktion i Fællesskabet af den pågældende vare (indbefattet deres egen produktion til internt forbrug), og at de producenter, der tilslutter sig anmodningen, ikke var repræsentative for EF-erhvervsgrenen på dette grundlag.

Dette spørgsmål undersøgtes på ny, og det konkluderedes, at påstanden var ugrundet. Selv om der således blev taget hensyn til produktionen til internt forbrug i de selskaber, der tilslutter sig anmodningen, ville de producenter, der tilslutter sig anmodningen om fornyet undersøgelse, stadig tegne sig for 79 % af den samlede produktion af den pågældende oxid/syre i Fællesskabet, og de opfylder således kriterierne i artikel 5, stk. 4, i grundforordningen. Det bekræftedes endvidere i løbet af undersøgelsen, at de producenter, der tilslutter sig anmodningen om fornyet undersøgelse, tegnede sig for hele produktionen i Fællesskabet af oxid/syre beregnet til salg på det åbne marked.

(27) På baggrund af ovenstående konkluderedes det, at de producenter, der tilslutter sig anmodningen om fornyet undersøgelse, udgør den pågældende erhvervsgren i Fællesskabet i overensstemmelse med artikel 4, stk. 1, og artikel 5, stk. 4, i grundforordningen. I det følgende forstås ved erhvervsgren i Fællesskabet de selskaber, der tilslutter sig anmodningen om fornyet undersøgelse.

F. SKADE

1. Generelle bemærkninger

(28) Ved undersøgelsen af spørgsmålet om den forvoldte skade skal det påpeges, at oxid/syre indgår som led produktionskæden for wolframprodukter, og at enhver udvikling på markedet for den pågældende vare derfor bør ses på baggrund af udviklingen for de øvrige produkter i produktionskæden.

Konklusionerne vedrørende den forvoldte skade var baseret på data, der vedrører Fællesskabet, som det var sammensat på tidspunktet for indledningen af den fornyede undersøgelse, dvs. Fællesskabet bestående af 15 medlemsstater.

(29) Forbrug i Fællesskabet

Med henblik på undersøgelsen fastsattes forbruget på grundlag af den samlede import plus EF-erhvervsgrenens salg på det åbne marked i Fællesskabet. Der blev altså ikke taget hensyn til produktion til internt forbrug ved fastlæggelsen af forbruget i Fællesskabet, fordi denne produktion ikke ansås for at konkurrere direkte med importen. Forbruget steg støt i den betragtede periode, nemlig fra 897 tons i 1991 til 1 238 tons i 1992, 2 211 tons i 1993, 3 815 tons i 1994 og 4 062 tons i undersøgelsesperioden (+ 452 %).

2. De kinesiske eksportørers optræden

2.1. Importen fra Folkerepublikken Kina: omfang og markedsandel

(30) Importen af oxid/syre med oprindelse i Kina steg fra 419 tons i 1991 til 676 tons i 1992, 1 548 tons i 1993, 2 526 tons i 1994 og faldt til 1 259 tons i undersøgelsesperioden. Disse tal svarer til en markedsandel på 46,7 % i 1991, 54,6 % i 1992, 70 % i 1993, 66,2 % i 1994 og 31 % i undersøgelsesperioden.

(31) Nedgangen i importen fra Kina i undersøgelsesperioden, både i absolutte tal og relativt, faldt sammen med indførelsen af antidumpingtold i form af en værditold i september 1994. Importen fra Folkerepublikken Kina erstattedes delvis af import fra Rusland, især i de nye medlemsstater. Det skal også anføres, at før tiltrædelsen af Fællesskabet i 1995 havde brugerselskaber i Sverige og i mindre omfang Østrig ifølge de foreliggende oplysninger lagt varer af kinesisk oprindelse på lager. Dette forklarer også, hvorfor der var tale om et relativt fald i importen af oxid/syre fra Folkerepublikken Kina i undersøgelsesperioden, som lå senere end tidspunktet for de nye medlemmers tiltrædelse.

2.2. Priserne på dumpingvarerne

a) Generel udvikling

(32) Ifølge tal fra Eurostat svingede de kinesiske priser i den betragtede periode med en betydelig stigning i 1994 og i undersøgelsesperioden. Denne stigning faldt sammen med stigningen i efterspørgslen. Denne prisudvikling indtraf sideløbende med stigningen i priserne på APT. En sådan sideløbende udvikling var at forvente, da APT er det vigtigste råmateriale til fremstilling af oxid/syre, og mere end 90 % af det APT, der forbruges i Fællesskabet, importeres faktisk fra Folkerepublikken Kina.

b) Underbud

(33) På grundlag af de priser, der var indberettet af de samarbejdsvillige kinesiske eksportører og af importører i Fællesskabet, som tegner sig for 80 % af den samlede import fra Folkerepublikken Kina, sammenlignedes for undersøgelsesperioden det månedlige vejede gennemsnit af EF-erhvervsgrenens salgspriser med det månedlige vejede gennemsnit af importpriserne for oxid/syre. To EF-producenters transaktioner vedrørende materialer af højere kvalitet blev holdt uden for, fordi der ikke fandt nogen import sted af tilsvarende varetyper fra Folkerepublikken Kina.

EF-erhvervsgrenens priser beregnedes ab fabrik, og eksportørernes priser beregnedes leveret Fællesskabets grænse indbefattet antidumpingtold og i samme handelsled. Af denne sammenligning fremgik det, at der var tale om en underbudsmargen på 3,8 % på grundlag af vejede gennemsnit.

(34) Importpriserne for kinesisk oxid/syre var i hele den betragtede periode (1991 til undersøgelsesperioden) lavere end EF-erhvervsgrenens priser. Selv om der af hensyn til sammenligneligheden ikke blev taget hensyn til importpriserne ved salg til de tre nye medlemsstater forud for tiltrædelsen i forbindelse med undersøgelsen af spørgsmålet om underbud og udviklingen i de kinesiske priser, skal det ikke desto mindre anføres, at i de medlemsstater, der ikke var omfattet af foranstaltninger før 1995 (dvs. Østrig og Sverige), var priserne på importvarerne fra Kina til tider lavere end i EU-12.

3. EF-erhvervsgrenens situation

(35) Det fremgår af undersøgelsen, at EF-erhvervsgrenen producerer både til det åbne marked og til internt forbrug. Hovedparten af EF-erhvervsgrenens produktion af oxid/syre er beregnet til internt forbrug. Nogle af de skadesindikatorer, der undersøges nedenfor, dvs. produktion, kapacitet og kapacitetsudnyttelse, vedrører begge former for produktion, fordi der ikke kunne etableres nogen relevant sondring i den forbindelse. De øvrige faktorer, der er omhandlet nedenfor, dvs. salg, markedsandel, priser og rentabilitet, vedrører erhvervsgrenens salg af oxid/syre på det åbne marked.

3.1. Produktionskapacitet, produktion, kapacitetsudnyttelse

(36) EF-erhvervsgrenens produktionskapacitet var uændret ca. 8 500 tons i den betragtede periode. Set under ét steg produktionen, men med en mindre nedgang mellem 1991 og 1993, nemlig fra 6 151 tons i 1991 til 8 123 tons i undersøgelsesperioden (+ 32 %). Denne stigning i produktionen fulgte forbrugsudviklingen for alle wolframprodukter.

Kapacitetsudnyttelsen øgedes fra 72 % i 1991 til 95 % i undersøgelsesperioden.

3.2. Salg og markedsandel

(37) Det skal understreges, at selv om produktionen steg betydeligt, benyttede EF-producenterne en stadig større del af deres produktion af oxid/syre til fremstilling af andre wolframprodukter, og kun en lille del blev solgt på det åbne marked.

(38) EF-erhvervsgrenens salg på det åbne marked i Fællesskabet faldt fra 1991 til 1993, hvorefter salget steg ubetydeligt i 1994 og i undersøgelsesperioden. EF-erhvervsgrenens salg på det åbne marked var imidlertid ret ubetydelig sammenlignet med de producerede mængder i den betragtede periode. EF-erhvervsgrenens markedsandel faldt fra 38 % i 1991 til 27 % i 1992, 11 % i 1993 og 7 % i undersøgelsesperioden. Sidstnævnte tal repræsenterer en forholdsvis lille del af EF-erhvervsgrenens samlede produktion af oxid/syre set i sammenhæng med stigende, og i undersøgelsesperioden næsten fuld, kapacitetsudnyttelse.

3.3. Prisudvikling

(39) EF-erhvervsgrenens priser faldt fra 1991 til 1994 og steg i undersøgelsesperioden, hvilket også var tilfældet for de kinesiske priser. Sidstnævnte faldt sammen med en yderligere stigning i efterspørgslen og indførelsen af antidumpingtold i form af en værditold.

3.4. Rentabilitet

(40) EF-erhvervsgrenen opnåede generelt fortjeneste mellem 1991 og undersøgelsesperioden. Fortjenesten skyldtes især salget af stærkt specialiserede produkttyper, som EF-erhvervsgrenen fortsat kan finde afsætning for. Det skal anføres, at hvad angår salget af de produkttyper, der er identiske med dem, der importeres fra Folkerepublikken Kina, var de finansielle resultater negative mellem 1991 og 1994, medens der opnåedes en vis fortjeneste i undersøgelsesperioden.

3.5. Beskæftigelse

(41) I betragtning af, at det berørte personale er beskæftiget i en integreret produktionskæde med en nær forbindelse mellem de forskellige wolframprodukter, var det ikke muligt at foretage en fordeling på det enkelte produkt. Beskæftigelsen i wolframsektoren faldt med 14 % i løbet af hele den betragtede periode. I undersøgelsesperioden var der 580 beskæftigede i produktionskæden for wolframprodukter.

3.6. Konklusion vedrørende EF-erhvervsgrenens situation

(42) EF-erhvervsgrenens situation forbedredes betydeligt mellem 1991 og undersøgelsesperioden hvad angår produktion (en stigning på 32 %) og kapacitetsudnyttelse (95 % i undersøgelsesperioden). Med hensyn til EF-erhvervsgrenens salg på det åbne marked og den dertil svarende markedsandel var der tale om et fortsat fald i den betragtede periode. Denne nedgang skal ses på baggrund af EF-erhvervsgrenens egen anvendelse af hovedparten af den øgede produktion af den pågældende vare til fremstilling af wolframprodukter.

G. FORNYET SKADE

(43) Kommissionen undersøgte i overensstemmelse med artikel 11, stk. 2, i grundforordningen, om gældende foranstaltningers bortfald vil medføre, at der igen vil blive forvoldt skade for EF-erhvervsgrenen.

(44) Det fremgår af den foreliggende undersøgelse, at EF-erhvervsgrenens markedsandel faldt betydeligt mellem 1991 og undersøgelsesperioden, hvor den nåede ned på 7 % i en periode med stærkt stigende efterspørgsel. Denne nedgang i markedsandelen i den betragtede periode faldt imidlertid sammen med tendensen til, at EF-erhvervsgrenen benyttede en stadig større del af sin produktion af oxid/syre internt til fremstilling af wolframprodukter på bekostning af salget af oxid/syre på det åbne marked. Denne udvikling fandt sted sideløbende med en stigning i kapacitetsudnyttelsen og var mest markant i undersøgelsesperioden, hvor produktionskapaciteten var næsten fuldt udnyttet med en deraf følgende nedgang i markedsandelen på det åbne marked.

(45) Skulle EF-erhvervsgrenen beslutte eller blive tvunget til at ændre afsætningsmarkedet for sin produktion af oxid/syre, kan det på den anden side ikke udelukkes, at importen fra Kina fortsat vil kunne have en negativ indvirkning på EF-erhvervsgrenens muligheder for at sælge oxid/syre på det åbne marked, navnlig eftersom de kinesiske priser (med og i endnu højere grad uden antidumpingtold) var lavere end EF-erhvervsgrenens priser i undersøgelsesperioden.

(46) EF-erhvervsgrenen gjorde gældende, at hvis foranstaltninger vedrørende oxid/syre ophævedes, ville importen fra Kina kunne bringe EF-erhvervsgrenens fortsatte produktion af oxid/syre i fare, hvis de importerede varer fortsat blev solgt til meget lave priser. Hvis EF-erhvervsgrenen blev tvunget til at indstille produktionen af oxid/syre, ville den blive helt afhængig af bl.a. import fra Folkerepublikken Kina til fremstilling af mellemprodukter.

(47) Det skal i den forbindelse anføres, at der er tale om en integreret industri, hvor produktionen er baseret på koncentrater eller APT. En del af produktionen er også baseret på genanvendelse af skrot med wolframindhold, hvilket i nogen grad mindsker afhængigheden af importerede råmaterialer. To af de klagende parter kan på grundlag af genanvendelsen af skrot også fremstille andre produkter end wolfram (cobalt metalpulver og tantalumcarbid). Falder de første led i produktionskæden bort, vil det angiveligt også medføre bortfald af disse andre produkter med et deraf følgende betydeligt investeringstab.

Det står imidlertid ikke klart, hvor stor en risiko bortfaldet af foranstaltningerne vedrørende oxid/syre vil indebære for videreførelsen af den pågældende erhvervsgrens produktion. Desuden må det formodes, at en sådan risiko i nogen grad mindskes af den konkurrencedygtighed, som erhvervsgrenen vil kunne opretholde som følge af genanvendelsesaktiviteterne, som til dels vil opveje afhængigheden af råmaterialeforsyninger.

(48) Det skal under alle omstændigheder understreges, at prisudviklingen for kinesisk oxid indtil og i undersøgelsesperioden nøje har fulgt prisudviklingen for kinesisk APT. Importen fra Kina tegner sig for mere end 90 % af EF-markedet for APT. APT, som ikke er omfattet af antidumpingforanstaltninger, er den vigtigste af alle kinesiske eksportvarer med indhold af wolfram. Det skal anføres, at omkostningerne i forbindelse med forarbejdning af APT til næste trin, dvs. oxid/syre, ikke er særligt store, om end de er større i Fællesskabet end i noget andet af de undersøgte lande i betragtning af miljøomkostningerne. Det kan siges, at en betydelig del af det i Fællesskabet fremstillede oxid/syre fremstilles på grundlag af kinesisk APT, og at EF-erhvervsgrenen også dækker en del af sine behov ved indkøb af kinesiske varer. EF-erhvervsgrenens produktion af oxid/syre synes således at være sårbar, uanset om importen af kinesisk oxid/syre er omfattet af antidumpingforanstaltninger eller ej.

Det følger af ovenstående, at selv om det ikke helt kan udelukkes, at der igen vil blive forvoldt skade, er det ikke i øjeblikket muligt at fastlægge en sådan skade.

H. FÆLLESSKABETS INTERESSER

Ovenstående betragtninger vedrørende spørgsmålet, om der forvoldes eller igen vil blive forvoldt skade, bør undersøges nærmere på baggrund af nedenstående aspekter af Fællesskabets interesser.

1. Den klagende erhvervsgren i Fællesskabet

(49) Hos de tre klagende producenter er ca. 580 arbejdstagere beskæftiget i den samlede produktionskæde for wolframprodukter.

Som anført i betragtning 46 og 47 står det ikke klart, i hvor høj grad en ophævelse af foranstaltningerne vil have negative følgevirkninger for EF-erhvervsgrenens situation.

2. Brugerindustrien

(50) Brugerindustrien i Fællesskabet er sammensat af nogle få store og en række mindre selskaber.

Siden de nye medlemsstaters tiltrædelse i 1995 øgedes efterspørgslen på det åbne marked efter oxid/syre betydeligt (det mere end tredobledes) på grund af større brugere i disse medlemsstater. Disse selskaber (fortrinsvis integrerede producenter af sintret wolframcarbid) synes i øjeblikket som udgangsmateriale for produktionen at foretrække oxid frem for APT bl.a. på grund af miljøkrav.

(51) På baggrund af EF-erhvervsgrenen begrænsede forsyninger til det åbne marked er brugerindustrien i vidt omfang afhængig af leverandører i tredjelande.

(52) Som konklusion kan det fastslås, at effektiviteten af tolden ikke synes sikret, når der ikke foreligger told på mellemproduktet APT, navnlig på grund af de begrænsede omkostninger ved forarbejdning af sidstnævnte til oxid/syre. Hertil kommer, at der er risiko for, at opretholdelsen af gældende foranstaltninger til en vis grad vil hindre brugerindustriens adgang til forsyninger af den pågældende vare fra en større leverandør, medens der ikke synes at være overhængende risiko for, at EF-erhvervsgrenen vil lide skade, hvis foranstaltningerne ophæves.

I. KONKLUSION

(53) På baggrund af ovenstående undersøgelsesresultater, især det forhold, at det ikke klart kan fastslås, om der igen vil finde skadevoldende dumping sted, konkluderes det, at der ikke længere bør opretholdes beskyttelsesforanstaltninger mod importen af oxid/syre med oprindelse i Folkerepublikken Kina.

(54) De interesserede parter blev underrettet om ovenstående, og der blev ikke fremført bemærkninger hertil.

(55) Det Rådgivende Udvalg blev hørt og rejste ingen indvendinger.

(56) Det fastslås derfor i overensstemmelse med artikel 9, stk. 2, i grundforordningen, at det ikke er påkrævet at videreføre beskyttelsesforanstaltningerne, og at proceduren bør afsluttes -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af wolframtrioxid og wolframsyre henhørende under KN-kode 2825 90 40 og med oprindelse i Folkerepublikken Kina afsluttes.

Udfærdiget i Bruxelles, den 20. marts 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 264 af 27. 9. 1990, s. 4.

(4) EFT L 264 af 27. 9. 1990, s. 57.

(5) EFT L 248 af 23. 9. 1994, s. 8.

(6) EFT L 64 af 22. 3. 1995, s. 1.

(7) EFT C 48 af 25. 2. 1995, s. 3.

(8) EFT C 244 af 21. 9. 1995, s. 7.

(9) EFT L 349 af 31. 12. 1994, s. 1.

(10) EFT C 244 af 21. 9. 1995, s. 3 og 5.